**Informatīvais ziņojums**

**“Par Izglītības un zinātnes ministrijas dalību Eiropas skolu tīklā”**

Informatīvais ziņojums “Par Izglītības un zinātnes ministrijas dalību Eiropas skolu tīklā” ir sagatavots pēc Izglītības un zinātnes ministrijas (turpmāk – ministrija) iniciatīvas, pamatojoties uz Ministru kabineta 2009. gada 7. aprīļa noteikumu Nr. 300 “Ministru kabineta kārtības rullis” 58. punktu.

Informatīvā ziņojuma mērķis ir paredzēt Latvijas dalību Eiropas Skolu tīklā *European Schoolnet* (turpmāk – EUN) no 2021.gada pilntiesīga biedra statusā un ikgadējās dalības nodrošināšanai nepieciešamā valsts budžeta finansējuma piešķiršanu ministrijai.

EUN[[1]](#footnote-1) ir Eiropas valstu izglītības ministriju sadarbības konsorcijs, kurš tika nodibināts 1997. gadā. Ņemot vērā nepieciešamību attīstīt informācijas un komunikāciju tehnoloģiju (turpmāk - IKT) izmantošanu skolās, priekšlikums par skolu tīkla izveidi un EUN aliansi guva Eiropas Savienības (turpmāk - ES) institūciju - Eiropas Komisijas (turpmāk - Komisija) un Eiropas Parlamenta – atbalstu[[2]](#footnote-2).

EUN ir neatkarīga organizācija, kuras misija ir sniegt atbalstu izglītības ministrijām un citām nozarē iesaistītajām pusēm pārmaiņu ieviešanai izglītības procesā visā Eiropā, kas ir nepieciešamas mūsdienu zināšanu sabiedrībā straujajā tehnoloģiju attīstības laikā. Pamatojoties uz partnerību starp izglītības ministrijām, EUN darbojas kā koordinators starp izglītības politiku un praksi, integrējot inovatīvus risinājumus Eiropas izglītības sistēmās. **Kopumā EUN iniciatīvas kalpo vispārējās izglītības interesēm, izvirzot šādus mērķus:** uzlabot digitālās lietotprasmes un jauno tehnoloģiju izmantošanu skolās; sekmēt efektīvas mācīšanas un mācīšanās pieejas; veicināt izglītības attīstību STEM (zinātne, tehnoloģijas, inženierzinātnes, matemātika) jomās. EUN uzmanības centrā atrodas IKT un digitalizācijas arvien pieaugošā potenciāla izmantošana izglītībā, kam ir būtiska loma jaunu mācību metožu un instrumentu izstrādē un ieviešanā gan skolās, gan ārpus tām.

**EUN lēmējinstitūcija ir koordinācijas komiteja**, kuru veido izglītības ministriju pārstāvji no katras dalībvalsts. Koordinācijas komiteja ir atbildīga par EUN politisko un stratēģisko virzību, kā arī ikgadējā budžeta un darba plāna apstiprināšanu. Koordinācijas komitejas sastāvā ir viens pārstāvis no katras dalībvalsts.

**EUN galvenie stratēģiskie darba virzieni ir:**

1) **nodrošināt politikas veidotājiem uz pierādījumiem balstītus datus un informāciju par inovāciju izmantošanu izglītības procesā**, uz kuriem var pamatot politikas rekomendāciju izstrādi.

Koordinācijas komiteja īpaši svarīgu jautājumu risināšanai, aktivitāšu vai projektu koordinēšanai izveido apakškomitejas vai darba grupas. Tajās piedalās izglītības ministriju vai to deleģētu institūciju pārstāvji, ņemot vērā nacionālās intereses. Politikas un inovāciju apakškomiteja ir izveidota kā forums dalībvalstu viedokļu un ekspertu redzējumu apmaiņai, savukārt konkrēti uzdevumi tiek risināti tematiskās darba grupās. **Šobrīd darbojas četras darba grupas:** 1) Interaktīvā klases telpa; 2) STEM izglītības attīstība; 3) Indikatori attiecībā uz IKT izmantošanu skolās; 4) Digitālā pilsonība.

**Darbs grupā “Interaktīvā klases telpa”**[[3]](#footnote-3) (turpmāk – IK) ļauj dalībvalstu politikas veidotājiem izpētīt kopīgās problēmas, dalīties pieredzē un risināt politikas izaicinājumus, kas saistās ar plaša spektra tehnoloģiju integrēšanu klasēs, un to ietekmi uz mācīšanu un mācīšanos. Pašlaik darba grupā ir iesaistītas astoņu valstu izglītības ministrijas (Austrija, Čehija, Igaunija, Īrija, Itālija, Luksemburga, Norvēģija, Portugāle, Šveice, Turcija). IK darba grupa piedalās projektā *FCL Regio* ciešā sadarbībā ar reģionālo izglītības iestāžu politikas veidotājiem, kā arī pieredzes apmaiņas nolūkā piedalās mācību vizītēs. IK darba grupa šobrīd koncentrējas uz dažādām pieejām individualizētam mācību procesam, kas ietver: vadlīniju izstrādi mācību telpu pielāgošanai skolās, īsa mācību kursa izveidi skolotājiem, un atbilstošas rokasgrāmatas sagatavošanai skolu vadītājiem.

Bez tam EUN piedāvā identificēt un praksē pārbaudīt inovatīvas pieejas un to ietekmi, iesaistoties starptautiskos pilotprojektos, mācību un pieredzes apmaiņas pasākumos, pētījumos un izvērtējumos. EUN ir izstrādājis un veiksmīgi īstenojis vairākus politikas eksperimentu projektus, saņemot ES programmas izglītības, apmācības, jaunatnes un sporta jomā *Erasmus+* (turpmāk – *Erasmus+*) finansējumu centralizēti administrētu konkursa kārtībā. Piemēram, projektā *MENTEP* pēc dalībvalstu ministriju pieprasījuma tiešsaistē ir izstrādāts skolotāju kompetenču pašvērtēšanas un pilnveides rīks, savukārt projektā *TeachUP* tiešsaistē tiks izstrādāti mācību kursi skolotājiem.

2) **sniegt atbalstu skolotājiem mācību un pedagoģiskajā darbā,** piedāvājot paplašinātu **starptautisko tīklošanos un sadarbību**.

EUN nodrošina Eiropas nozīmes tiešsaistes resursu pieejamību izglītības iestādēm, sniedzot iespēju paplašināt sakarus labās prakses apmaiņai ar daudzpusējiem dalībniekiem drošu bezmaksas tīklu un platformu ietvaros. Tādējādi tiek sniegts atbalsts skolu administratīvā, pedagoģiskā un atbalsta personāla profesionālās kapacitātes stiprināšanai, kā arī sniegtas iespējas attīstīt pieejas novatoriskas prakses ieviešanai.

EUN darbojas kā Komisijas iniciatīvu *eTwinning* un *Scientix* centrālais atbalsta dienests ES līmenī. Aktivitāte *eTwinning[[4]](#footnote-4)* ietverEiropā lielāko skolu un skolotāju kopienu, kurā iesaistītas 44 valstis, tostarp Latvija. *eTwinning* veicina sadarbību starp skolām ar IKT palīdzību, sniedzot skolām atbalsta rīkus, pedagogu profesionālās attīstības iespējas u.c. pakalpojumus tiešsaistē. Vairāk kā 60% Latvijas vispārējās izglītības iestāžu ir reģistrējušās *eTwinning* platformā. Kopš *eTwinning* ir integrēts *Erasmus+* programmā, Latvijas Nacionālā atbalsta dienesta darbība[[5]](#footnote-5) tiek finansēta gan no šīs programmas, gan arī valsts budžeta līdzekļiem.

Ar zinātnes izglītības kopienai paredzētāsaktivitātes *Scientix[[6]](#footnote-6)* starpniecību tiek veicināta sadarbība STEM jomā starp izglītības politikas veidotājiem un speciālistiem. *Scientix* portālā tiek apkopoti mācību materiāli, pārskati par dažādām iniciatīvām, iespējas iesaistīties projektos un semināros. EUN ir piesaistījis ES ietvara programmas *Apvārsnis 2020* finansējumu *Scientix* darbības līdzšinējai fāzei un arī pavisam jauna projekta - *IMPACT EdTech* ieviešanai, kuru koordinē EUN. Projektā *IMPACT EdTech* tiks izstrādāti novatoriski risinājumi digitālajā izglītībā, īpašu uzmanību pievēršot personalizētu un iekļaujošu izglītības modeļu paplašināšanai, kuri atbalstītu mūsdienu pasaulē būtisku prasmju attīstību.

3) **attīstīt inovatīvas mācīšanās un pedagoģiskā darba pieejas un integrēt tās skolu sistēmā.**

Ar EUN valstu ministriju un nozares partneru atbalstu tiek īstenotas aktivitātes, kas ir vērstas uz jauno izglītības tehnoloģiju efektīvāku izmantošanu izglītības procesā. Skolotāji un izglītības darbā iesaistītie speciālisti savai profesionālajai izaugsmei var izmantot tiešsaistes resursus (materiālus, vadlīnijas, mācību kursus, pasākumus un rīkus), kā arī ekspertu ieteikumus, kas izstrādāti EUN projektos. Platforma[*Future Classroom Lab*](http://fcl.eun.org/)*[[7]](#footnote-7)*(*Nākotnes klases laboratorija***) piedāvā** aprīkotu, pārkonfigurējamu**,** mācību un mācīšanās telpu tiešsaistē, kas ļauj modelēt *nākotnes klases* scenārijus un izvērtēt tehnoloģiju ietekmi uz mācību procesa organizēšanu. L**aboratorija** organizē regulāras darba grupas, seminārus un kursus **skolotājiem, nozaru** ekspertiem un politikas veidotājiem**,** līdzdarbojoties vadošajiem **izglītības** tehnoloģiju pakalpojumu sniedzējiem. Plašākam izglītības speciālistu lokam ir pieejams uz sekmīgām pieredzēm balstīts mācību piedāvājums EUN izveidotajā [*European Schoolnet Academy*](http://www.europeanschoolnetacademy.eu/)*[[8]](#footnote-8)* (Eiropas Skolu tīkla akadēmija), kas ir **Eiropā pirmā MOOC (***Masīvie atvērtie tiešsaistes kursi***) platforma.** **3 - 8 nedēļu laikā iespējams apgūt augstas kvalitātes bezmaksas profesionālās pilnveides kursus, kas pielāgoti skolotāju un izglītības speciālistu** vajadzībām. Jaunākā informācija par Eiropas skolu politiku un aktivitātēm tiek apkopota *Erasmus+* programmasfinansētā Komisijas portālā *School Education Gateway* [[9]](#footnote-9), kura darbību nodrošina EUN. Izglītības iestāžu darbiniekiem portālā ir pieejami tiešsaistes kursi *(Teacher Academy),* rīki un informācija, kas palīdz sagatavot *Erasmus+* programmas projektus.

Tuvākajos gados EUN saglabās savu pamatmērķi – atbalstīt IKT izmantošanu izglītībā un inovāciju ieviešanu visos ar vispārējo izglītībusaistītosprocesos, lai uzlabotu mācīšanas efektivitāti un mācīšanās rezultātus. EUN ir koordinējis vai piedalījies vairāk kā 150 Eiropas līmeņa projektos, iesaistot skolotājus, skolas, universitātes, pētniecības institūtus, NVO, uzņēmējdarbības jomas partnerus, valdības un starpvaldību institūcijas un citas izglītības nozares ieinteresētās puses. EUN ir nodibinātas pastāvīgas partnerattiecības ar Komisiju, reģionālajām pārvaldes iestādēm, fondiem un nozaru iestādēm.

EUN ikgadējās darba programmās tiek paredzēti aktuālie rīcības virzieni, vadoties gan no dalībvalstu ministriju prioritātēm, gan ievērojot Komisijas noteiktās politiskās prioritātes. **2020. gadā**[[10]](#footnote-10) **EUN darba kārtībā ir veicināt inovatīvus risinājumus izglītībā, zinātnes izglītībā (mācīšanā un mācību procesā) un digitālās prasmes.** Strukturētāka un regulārāka sadarbība šogad turpināsies ar Ekonomiskās sadarbības un attīstības organizāciju(OECD), t.sk. EUN pārstāvība konsultatīvajā ekspertu darba grupā, piedaloties jaunajā OECD*Global Teaching Insights*iniciatīvā. Tās ietvaros norisināsies *TALIS* pētījums, kurā tiks izmēģināta jauna metodika skolotāju darba analīzei, novērojot mācību darbu klasē. Pētījuma gaitā iegūtos video ierakstus par efektīvām mācīšanas praksēm visā pasaulē politikas veidotāji varēs izmantot politikas pilnveidošanai saistībā ar skolotāja profesiju, bet paši skolotāji – kā savstarpējās mācīšanās rīku.

Sadarbības attīstīšana ar ražošanas nozari 2020. gadā ir būtisks EUN uzdevums, lai uzņēmumi (tostarp *ERT, EeSA, FEP, EFPIA*)palīdzētu noteikt jaunu uzņēmējdarbības modeli. Vadošās IT kompānijas (tostarp, *Acer, Apple, Cisco, DELL EMC, Facebook, Google for Education, HP, Learning by Question, Lego Education, Microsoft, NEC, Oracle, Konica Minolta, SMART Technologies, Vernier*) turpinās iesaistīties dažādās EUN aktivitātēs vai piedalīties projektu īstenošanā. Savukārt konkrētām aktivitātēm, piemēram, pētījumiem, EUN attīstīs kontaktus ar fondiemun nodibinājumiem(tostarp, *Amgen Foundation).* EUN sadarbojas ar izglītības tīkliem arī ārpus Eiropas robežām.

**Tādējādi EUN mērķis ir vadīt pārmaiņas Eiropas vispārējās izglītības procesos, izmantojot jauno tehnoloģiju sniegtās iespējas mācīšanā un mācību apguvē, un sniegt atbalstu izglītības procesā iesaistītajām pusēm** - ministrijām, izglītības iestādēm, skolām, skolu vadītājiem,pedagogiem, pētniekiem un citiem nozares pārstāvjiem.

**Dalība EUN nodrošina šādus potenciālus ieguvumus dalībvalsts kapacitātes celšanai, t.sk. pieejamību nozīmīgiem IKT resursiem un datiem, kas sekmē IKT ieviešanu skolās:**

1. informācijas un zināšanu apmaiņa starp izglītības ministrijām un institūcijām visā Eiropā par digitālo tehnoloģiju ieviešanu skolās. Lai risinātu dalībvalstu prioritātes, EUN organizē tematiskas diskusijas darba grupās vai *ad hoc* interešu grupās, gadskārtējus politikas pasākumus *Nākotnes klases laboratorijas* ietvaros vai konferencēs;
2. pieejamība EUN ekspertīzei tīkla darbības pamatvirzienos: skolu tīklošanās un prakse, IKT politika un prakse, sadarbspēja un satura apmaiņa. EUN eksperti iesaistās politikas attīstības tendenču un pētniecības pārraudzībā un analīzē ES un nacionālā līmenī, nodrošinot sekundāro datu analīzi, kas gūti starptautiskos apsekojumos (piemēram, PISA) un apkopojot svarīgākajos pētījumos gūtos pierādījumus par jaunievedumiem izglītībā, kā rezultātā tiek izstrādāti plānošanas dokumenti. Tāpat EUN koordinē un sniedz atbalstu valstu ziņojumu sagatavošanai par IKT izglītībā, sadarbojoties ar izglītības ministrijām tīkla ietvaros;
3. konsultatīvs atbalsts un kompetences pieejamība, ko piedāvā EUN biroja 70 speciālisti, pārstāvot daudzvalodu un daudznacionālu vidi;
4. ES finansējuma saņemšana, piedaloties EUN projektos. EUN sekmīgi piesakās liela mēroga Eiropas izglītības, pētniecības programmu un tehnoloģiju ierosmju izsludinātajos konkursos (piemēram, *Apvārsnis 2020,* *Erasmus+* centralizēti administrētu konkursu kārtībā)*,* pretendējot uz ES finansējuma piesaistīšanu. Izglītības ministrijas ir ieguvējas, pateicoties iespējai kopīgos EUN projektu pieteikumos iestrādāt savai valstij svarīgas tēmas, kā rezultātā ES finanšu līdzekļi var tikt novirzīti nacionālo prioritāšu izpildei. Ministrijas tiek aicinātas pievienoties EUN vadītam konsorcijam, kas koordinē apstiprināto projektu ieviešanu, kā arī aktivitātēs iesaistīt savas valsts pilotskolas;
5. sadarbības veicināšana starp iesaistīto valstu izglītības iestādēm. EUN izveidoto platformu un tīklu ietvaros skolotājiem no dažādām valstīm paveras iespējas aktīvaizināšanu ieguvei un apmaiņai gan virtuālajā vidē**, gan** partnerību projektu **attīstīšanai;**
6. nepastarpināts kontakts ar citu valstu kolēģiem izglītības ministrijās Eiropā.

EUN komitejas un darba grupas regulāri sanāk kopā, lai klātienē pārrunātu darba kārtības jautājumus, t.sk. pieaicinot nacionālos ekspertus. Politikas un inovāciju apakškomiteja bez tam organizē ikgadējas starptautiskas mācību vizītes, lai izpētītu citu valstu pieredzi digitālo pakalpojumu ieviešanas, stratēģiju un prakses jautājumos skolās. EUN sniedz atbalstu dalībvalstīm mācību vizītes sagatavošanā, īstenošanā un atgriezeniskās saites saņemšanā, sadarbojoties ar uzņemošo valsti, kā arī sagatavo ziņojumu par veikto vizīti;

1. informētība par jaunākajiem IKTpolitikasattīstības virzieniem izglītībā, sadarbspēju, standartiem un skolu praksi, izmantojot daudzveidīgus informācijas kanālus. Izglītības ministrijas var abonēt EUN informatīvo izdevumu par politikas veidotājiem paredzētiem jaunākajiem ziņojumiem un pētījumiem. EUN darba vai interešu grupu ietvaros sniegtais ekspertu ieguldījums par aktuālām tēmām var tikt turpmāk izmantots nacionālā līmenī (ietvardokumentiem, ziņojumiem, vadlīnijām).

EUN stratēģiskā pieeja apvieno ieinteresētās puses, tādējādi EUN, līdz ar ilgtspējīgas sadarbības koordinēšanu Eiropas izglītības kopienas mērogā, nodrošina arī dalībvalstu atbildīgo institūciju un izglītības iestāžu tīklošanos savā starpā. **EUN aliansē šobrīd ir apvienojušās 34 valstis, no tām 25 valstis pilntiesīga biedra statusā ar balsstiesībām EUN konsorcijā**, tostarp Igaunija un Lietuva. Deviņām valstīm ir novērotāja statuss, tostarp arī Latvijai. Ja Latvija pievienosies EUN dalībnieka statusā, visas trīs Baltijas valstis varētu kopīgā darbā sekmēt reģiona vajadzībās balstītu inovatīvu risinājumu izveidi un labas prakses piemēru pārnesi izglītības procesā.

Latvijā pārmaiņas izglītības saturā un izglītības darba organizēšanā tiek ieviestas pakāpeniski un pēctecīgi, valdības un ministrijas rosinātu politikas iniciatīvu ietvaros. Lai līdz 2021. gadam katram bērnam un jaunietim Latvijā tiktu nodrošinātas mūsdienīgas izglītības iespējas, Valsts izglītības satura centrs ar ES struktūrfondu finansējuma atbalstu īsteno projektu “Kompetenču pieeja mācību saturā” (*Skola2030*). Projektā paredzēta vispārējās izglītības satura izstrāde un aprobācija, mācību priekšmetu programmu, mācību materiālu un metodisko līdzekļu izstrāde. Mācību satura pilnveidošanas mērķis ir dot iespēju skolēniem apgūt zināšanas un prasmes mācību jomās, attīstīt vispārējās prasmes un vērtībās balstītus ieradumus, piemēram, spēju risināt dzīves izaicinājumus, prasmi radīt inovācijas - proti, fokusā ir lietpratīgs skolēns. Pedagogiem tiks nodrošināti profesionālās izaugsmes pasākumi, tiks izveidota vietne satura dokumentiem un digitālajiem mācību līdzekļiem. Tajā paša laikā mācīšanās atbalstamskolās ir jānostiprina komandas darbs, savstarpēja mācīšanās un inovāciju kultūra, t.sk. dažādu priekšmetu skolotāju komunikācija, lai varētu kopīgi izvērtēt un plānot nepieciešamos uzlabojumus.

Ministrijas ieskatā, **EUN** kompetences **varētu** sniegt ieguldījumu sekmīgā mācību pieejas maiņas īstenošanā Latvijas izglītības sistēmā reformas kontekstā, piemēram, izmantojot EUN pierādījumos balstītus datus, aprobētas jaunas koncepcijas un pieejas, lai efektivizētu mācību vidi. D**alībvalsts** statuss nodrošinātu pastāvīgu piekļuvi EUN resursiem un rīkiem, kurus varētu pilnvērtīgi izmantot ikviena ieinteresētā Latvijas institūcija. Vienlaikus, Latvija kļūtu atvērta ES dimensijai un EUN iesaistei izglītības politikas efektivitātes pilnveidošanā, gatavojoties nākotnes izaicinājumiem. Turklāt ciešāka institucionālāsadarbība radītu labvēlīgus nosacījumus zināšanu un labākās pieredzes apmaiņai izglītības inovāciju jomā, risinot prioritārus jautājumus, ar kurām valstis saskaras nacionālā vai reģionālā mērogā, un kurus var atrisināt ar digitālajām tehnoloģijām.

Ministrija ir saņēmusi un izvērtējusi EUN piedāvājumu Latvijai kļūt par dalībvalsti, ievērojot dokumentos “Kā kļūt par Eiropas Skolu tīkla biedru” (*How to become a member of the European Schoolnet network,* skat.informatīvā ziņojuma 1. pielikumā) un “Nolīgums par Eiropas Skolu tīkla mērķiem un pārvaldību” (turpmāk – nolīgums) norādītos administratīvās procedūras elementus (skat. informatīvā ziņojuma 2. pielikumā nolīgumu un 3. pielikumā tā tulkojumu latviešu valodā). EUN ir bezpeļņas organizācija, kuras darbību kopīgi finansē Komisija, konsorcija valstis (izglītības ministrijas) un dalīborganizācijas (uzņēmumi, universitātes u.c.), tādēļ ir nepieciešams veikt ikgadējo dalības maksu 30 000 *euro* apmērā. Sākotnēji sadarbības iespējas ar EUN var izvērtēt novērotājvalsts statusā tikai vienu gadu, nemaksājot dalības maksu. Novērotāja statuss, atšķirībā no pilntiesīga locekļa, neparedz balsstiesības koordinācijas komitejā un attiecīgās valsts dalību EUN organizētajās aktivitātēs un projektos. Pēc šī termiņa beigām novērotājvalstij ir jākļūst par pilntiesīgu dalībnieku vai jāizstājas no EUN konsorcija.

Ministrija 2019. gada 15. novembrī vēstules formā EUN ir paudusi ieinteresētību paplašināt Latvijas iesaisti Eiropas tīklu aktivitātēs un pretendēt uz novērotājvalsts statusu 2020. gadā. Ministrijas pieteikums tika apsvērts EUN un ir saņemts pozitīvs lēmums. **Lai Latvija varētu pāriet dalībvalsts statusā un no 2021. gada oficiāli kļūtu par pilntiesīgu EUN biedru, ministrijai ir jāizpilda šādas turpmākās darbības:**

1. jāparaksta nolīgumu (informatīvā ziņojuma 2. pielikumā), kas reizē ir arī koordinācijas komitejas statūti, tādējādi apliecinot Latvijas puses apņemšanos iestāties EUN;
2. jāveic iemaksu EUN budžetā 30 000 *euro* apmērā 2021. gadam, lai nodrošinātu Latvijas uzņemšanu konsorcijā. Dalības maksa turpmākajiem gadiem prognozējama tādā pašā apmērā, uz vienlīdzīgiem nosacījumiem ar pārējām dalībvalstīm;
3. jāveic iemaksu EUN budžetā 7 000 *euro* apmērā ik gadu kā līdzmaksājumu dalībai “Interaktīvā klases telpa” darba grupā;
4. jāiesniedz ministrijas pilnvarota pārstāvja deleģējums dalībai EUN koordinācijas komitejā, informācija par Latvijas pārstāvjiem EUN apakškomitejās un darba grupās, tostarp darba grupā “Interaktīvā klases telpa”;
5. lai nodrošinātu Latvijas pārstāvību koordinācijas komitejas sanāksmēs (vismaz divas reizes gadā), apakškomiteju un darba grupas “Interaktīvā klases telpa” aktivitātēs (sanāksmēs vismaz četras reizes gadā, starptautiskās mācību vizītēs un semināros attiecīgi divas reizes gadā), ministrijai ir jāsedz pārstāvju (arī, ja nepieciešams, pieaicināto nacionālo ekspertu) ārvalstu komandējumu izmaksas, t.sk. ceļa izdevumus un uzturēšanās izdevumus (saskaņā ar nolīguma 8. pantā un 17. pantā noteikto).

Latvijas dalībai EUN nepieciešamais ikgadējais finansējums 30 000 *euro* apmērā, kā arī komandējumiem nepieciešamais ikgadējais finansējums indikatīvi 10 000*euro* apmērā ir jāplāno un jāpiešķir no valsts budžeta līdzekļiem, sākot ar 2021. gada 1. janvāri paredzot ministrijas budžeta programmā 16.00.00 “Eiropas Savienības lietas un starptautiskā sadarbība” finansējumu47 000 *euro* apmērā. Savukārt lēmums par Latvijas (ministrijas) dalību EUN un valsts budžeta finansējuma nodrošināšanu ir jāpieņem Ministru kabinetam.

Pamatojoties uz iepriekšminēto, ir nepieciešams:

1. Atbalstīt Latvijas (Izglītības un zinātnes ministrijas) dalību Eiropas Skolu tīklā *“European Schoolnet”* dalībvalsts statusā no 2021. gada.

2. Atļaut Izglītības un zinātnes ministrijai, sākot ar 2021. gadu, uzņemties valsts budžeta ilgtermiņa saistības 47 000 *euro* apmērā ik gadu Latvijas dalības maksas segšanai Eiropas Skolu tīkla konsorcijā un dalībai darba grupās, kā arī Latvijas pārstāvju komandējumu izmaksu segšanai.

3. Izglītības un zinātnes ministrijai precizēt bāzes izdevumus programmai 16.00.00 “Eiropas Savienības lietas un starptautiskā sadarbība”, palielinot finansējumu 2021. gadā un turpmākajos gados par 47 000 *euro*.

Iesniedzējs:

Izglītības un zinātnes ministre I.Šuplinska

Vizē:

Valsts sekretāre L.Lejiņa

17.03.2020. 9:23

2610

E.Vīka, 67047707

evi.vika@izm.gov.lv

1. EUN tīmekļa vietne <http://www.eun.org/about> [↑](#footnote-ref-1)
2. Eiropas Parlamenta 1997. gada 26. jūnija rezolūcija par Eiropas Savienības Komisijas paziņojumu “Mācīšanās informācijas sabiedrībā” *(Resolution of the European Parliament of 26 June 1997 on the Communication of the Commission of the European Union “Learning in the Information Society”)* [↑](#footnote-ref-2)
3. http://fcl.eun.org/icwg [↑](#footnote-ref-3)
4. <https://www.etwinning.net/lv/pub/index.htm> [↑](#footnote-ref-4)
5. http://www.jaunatne.gov.lv/lv/etwinning/etwinning [↑](#footnote-ref-5)
6. <http://www.scientix.eu> [↑](#footnote-ref-6)
7. http://fcl.eun.org [↑](#footnote-ref-7)
8. http://www.eun.org/professional-development/academy [↑](#footnote-ref-8)
9. <https://www.schooleducationgateway.eu/en/pub/about.htm> [↑](#footnote-ref-9)
10. EUN darba programma 2020.gadam: [http://www.eun.org/documents/411753/1866395/EUN+Work+Programme+2020/07f7fa97-363a-465a-930d-787ae1ad356f](http://www.eun.org/documents/411753/1866395/EUN%2BWork%2BProgramme%2B2020/07f7fa97-363a-465a-930d-787ae1ad356f) [↑](#footnote-ref-10)